พรูเด็นเชียลขายประกันบำนาญชูซื้อหักภาษี
พรูเด็นเชียลเปิดตัวกรมธรรม์บำนาญ ชูจุดเด่นจ่ายเบี้ยสั้นคุ้มครองยาว
30 ต.ค. 2565

พรูเด็นเชียลเปิดตัวกรมธรรม์บำนาญ ชูจุดเด่นจ่ายเบี้ยสั้นคุ้มครองยาว
นายบินายัค ดัตตา กรรมการผู้จัดการ บริษัท พรูเด็นเชียล ประกันชีวิต (ประเทศไทย) เปิดเผยว่า บริษัทเปิดตัวกรมธรรม์ประกันชีวิตแบบบำนาญ ที่มาพร้อมกับแอพพลิเคชัน “What’s Your Number?” ที่ช่วยคำนวณตัวเลขเงินออมเพื่อวางแผนเกษียณอายุอย่างมีประสิทธิภาพ หวังเจาะกลุ่มวัยทำงานที่ไม่ชอบความเสี่ยงในการลงทุน
จุดเด่นของกรมธรรม์นี้คือ จ่ายเบี้ยประกันเพียง 5 ปี คุ้มครองถึงอายุ 85 ปี รับเงินบำนาญสูงถึงปีละ 15% ของทุนประกันภัย การันตีจ่ายเงินบำนาญ 15 ปี รับผลประโยชน์รวมสูงถึง 390% ของทุนประกันภัย อีกทั้งยังได้สิทธิประโยชน์ในการลดหย่อนภาษีสูงสุด 2 แสนบาท ขายผ่านช่องทางตัวแทน และธนาคารพันธมิตร
“ปัจจุบันคนไทยใส่ใจในเรื่องสุขภาพกันมากขึ้น ประกอบกับเทคโนโลยีทางการแพทย์ที่ทันสมัย ส่งผลให้คนไทยมีอายุยืนยาวขึ้น ดังนั้น การวางแผนทางการเงินเพื่อมีคุณภาพชีวิตที่ดีในวัยเกษียณจึงมีความสำคัญมากขึ้นเรื่อยๆ โดยเฉพาะอย่างยิ่งในกลุ่มคนวัยทำงานควรเริ่มวางแผนทางการเงินไว้ใช้ยามเกษียณตั้งแต่ยังอายุยังน้อยเพราะอัตราเบี้ยประกันภัยยังไม่สูงมากนัก อีกทั้งเป็นการสร้างหลักประกันให้แก่ครอบครัว รวมถึงแบ่งเบาภาระกับปัจจัยเสี่ยงในเรื่องของอัตราเงินเฟ้อที่ยากจะคาดการณ์ และค่าใช้จ่ายในการรักษาพยาบาลที่อาจเกิดขึ้นโดยไม่คาดคิด ทั้งนี้ รูปแบบการออมเงินในปัจจุบันมีให้เลือกหลากหลาย อาทิ การลงทุนในกองทุน หุ้น พันธบัตร และการออมเงินด้วยการทำประกันชีวิต เป็นต้น ปัจจุบันการซื้อประกันชีวิตเป็นอีกหนึ่งทางเลือกที่ได้รับความสนใจเป็นอย่างมาก ซึ่งการซื้อประกันชีวิตแบบบำนาญ ถือเป็นการออมเงินและเป็นการลงทุน ที่มีความปลอดภัยสูง โดยมีจุดเด่นอยู่ที่การันตีการจ่ายเงินบำนาญที่แน่นอน ได้รับสิทธิประโยชน์ทางภาษี และที่สำคัญยังได้รับความคุ้มครองกรณีเสียชีวิตซึ่งเป็นความพิเศษของการออมทรัพย์ในรูปแบบการทำประกันชีวิต”
กรมธรรม์นี้จะเริ่มรับประกันภัยตั้งแต่อายุ 20-55 ปี ทุนประกันภัยขั้นต่ำที่ 5 หมื่นบาท โดยจ่ายเบี้ย 5 ปี คุ้มครองถึงอายุ 85 ปี ทำประกันง่ายโดยตอบคำถามสุขภาพเพียง 2 ข้อ หากไม่ติดเงื่อนไขสุขภาพใดๆ สามารถทำประกันได้ทันที การันตีการจ่ายเงินบำนาญตลอด 15 ปี โดยผู้เอาประกันภัยจะได้รับเงินบำนาญสูงถึงปีละ 15% ของทุนประกันภัยเมื่อมีอายุครบ 60 ปี ไปจนถึงครบกำหนดสัญญากรมธรรม์ที่อายุ 85 ปี ในกรณีมีชีวิตอยู่
รวมรับผลประโยชน์บำนาญตลอดสัญญาสูงถึง 390% ของทุนประกันภัย นอกจากผลตอบแทนจากการออมแล้ว ผู้เอาประกันภัยยังได้รับความคุ้มครองกรณีเสียชีวิตในช่วงอายุต่ำกว่า 60 ปี บริษัทจะชดเชยค่าสินไหมทดแทนสูงสุด 200% ของทุนประกันภัย หรือมูลค่าเวนคืนกรมธรรม์ หรือเบี้ยประกันภัยสะสมที่ชำระมาแล้วทั้งหมดแล้วแต่จำนวนใดจะมากกว่า
หากเสียชีวิตในช่วงอายุ 60-74 ปี จะได้เงินชดเชยค่าสินไหมทดแทนเท่ากับเงินบำนาญรายปีที่ยังไม่ได้รับคืน การันตี (ตามรายละเอียดที่ระบุไว้ในกรมธรรม์) อีกทั้งยังนำเบี้ยประกันภัยคุ้มครองชีวิตแบบบำนาญมาหักลดหน่อยภาษีได้